බෝල්ට්ගේ පන්දුවකට ගලී කලාපයේ සිටි කේන් විලියම්සන් වෙත උඩපන්දුවක් ලබාදී මහේල ලකුණු 4කට දැවීගියේ ශ්‍රී ලංකා පිල දැඩි අසීරුතාවයකට ඇද දමමින්ය.ඊයේ උදෑසන තරගය ආරම්භ වනවිට කඩුලු 2ක් පමණක් දැවී ලකුණු 223ක් ලබාසිටි නවසීලන්ත පිලේ පළමු ඉනිමට තවත් ලකුණු 53ක් එක්වනතුරු තුන්වැනි කඩුල්ල දවාලීමට ශ්‍රී ලංකා පිලේ පන්දු යවන්නන්ට අවස්ථාව ලැබුණේ නැත.නායක ටේලර් සහ විලියම්සන් එක්ව උදෑසන තෙතමනය සහිත තණතීරුවේ වේගපන්දු යවන්නන්ට ප්‍රවේශමින් යුතුව මුහුණ දෙමින් නවසීලන්ත ඉනිමේ ලකුණු සංඛ්‍යාව 276 දක්වා ඉහළ නැංවූහ.